Nu de puţine ori, autobuzele, tramvaiele şi troleibuzele regiei bucureştene de transport public s-au transformat în ringuri de bătaie între controlori şi călătorii clandestini. Şoferii şi sindicatele recunosc: scandalurile sunt zilnice, indiferent de traseu. Conducerea RATB e însă de părere că incidentele sunt izolate şi anunţă că ia măsuri drastice împotriva controlorilor agresivi.

Controlor: Mergem la secţie! Haide la secţie! Bă, tu n-auzi că aici cobori? Mergi la secţie cu mine!

Călător: N-aveţi voie să-l împingeţi!

Bărbat: N-ai voie să mă atingi!

Controlor: Mă, tu n-auzi că acum mergi la secţie cu mine? Mergi cu mine la secţie!

Nervos că este filmat, controlorul loveşte telefonul călătorului prins fără bilet.

Controlor: Hai măi, mă laşi cu astea? (loveşte iar)

Tânăr: Împinge-mă! Te vezi acum pe filmare!

Călătorul este dat jos din tramvai, dar conflictul nu se opreşte nici în staţie. O controloare sare în apărarea colegului şi face gesturi obscene spre călătorul arogant.

Controloare: Eşti frumos rău! Du-te, bă, cu telefonul tău!

Bărbat: Hai că acum vă ştiu pe toţi!

Călător: Eiii... Aşa!

Bărbat: Comportament exemplar pentru controlori!

Deşi nu are bilet... călătorul urcă din nou în tramvai. Controlorii coboară, iar înjurăturile continuă.

Controlor: Mă, cine (...) mea eşti mă, tu?

Bărbat: Mă agresaţi voi pe mine, mă?

Controlor: Cine eşti mă, tu?

Bărbat: Ia bate-mă, mă. Hai! Măi ţăranule care eşti! Mă (...) pe tine mă, auzi?!

Virale deja pe internet, imaginile au fost văzute şi de oficialii regiei de transport. Controlorii au fost sancţionaţi prompt: „Unuia dintre ei i-a fost desfăcut contractul de muncă, iar altuia i-a fost redus salariul pe o perioadă de trei luni”. Şoferii RATB spun însă că astfel de incidente au loc zilnic.

Șofer: Şi ieri am văzut conflict. La Apaca. Între Apaca şi Leu, conflict între călători şi controlori. La mine se întâmplă, pe autobuz, cam două-trei conflicte pe zi. Azi am avut unul, ieri două s-au întâmplat.

Șofer: Zilnice sunt! Când îi invită să coboare ca să-i legitimeze ei sau poliţia, refuză şi încep scandalurile. Se iau la bătaie şi aşa mai departe. Fac scandal. Mai ales pe linia asta sunt foarte, foarte frecvente chestiile astea. Mai ales pe linia 139.

În opinia şoferilor, numărul scandalurilor şi al celor care circulă clandestin poate fi diminuat doar dacă regia reintroduce punctele de taxare în maşini.

Șofer: Încasatori pe maşină, care să le ia banul.

RATB are 260 de controlori pe toate liniile de tramvai, autobuz şi troleibuz. Ultimele date publice arată că regia de transport încasează, anual, din amenzi... aproximativ cinci milioane de lei. Conform sindicatului şoferilor, cele mai multe incidente între controlori şi călătorii care circulă fără bilet au loc pe liniile 139, 141, şi 220.